CELEX: 32017D0547
Language: bg
Date: 2017-03-21 00:00:00
Title: Решение за изпълнение (ЕС) 2017/547 на Комисията от 21 март 2017 година относно организацията на временен експеримент съгласно Директива 2002/56/ЕО на Съвета във връзка с посадъчни картофени клубени, получени от същински семена от картофи (нотифицирано под номер С(2017) 1736) (Текст от значение за ЕИП. )

23.3.2017   
            
            
               BG
            
            
               Официален вестник на Европейския съюз
            
            
               L 78/65
            
         РЕШЕНИЕ ЗА ИЗПЪЛНЕНИЕ (ЕС) 2017/547 НА КОМИСИЯТА
   от 21 март 2017 година
   относно организацията на временен експеримент съгласно Директива 2002/56/ЕО на Съвета във връзка с посадъчни картофени клубени, получени от същински семена от картофи
   
      
         (нотифицирано под номер С(2017) 1736)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/56/ЕО на Съвета от 13 юни 2002 г. относно търговията с посадъчен материал от картофи (1), и по-специално член 19 от нея,
   като има предвид, че:
   
               (1)
            
            
               Новите постижения в селектирането на картофи имат потенциал значително да намалят продължителността на програмите за отглеждане, да дадат достъп до по-голямо генетично разнообразие и да позволят разработването на нови сортове с комбинации от полезни характеристики.
            
         
               (2)
            
            
               Установените понастоящем правила за производство на посадъчен материал от картофи се базират на вегетативното размножаване на клубени в продължение на няколко поколения. Посочените в съображение 1 постижения включват размножаването на картофи от семена, така наречените същински семена от картофи. Практиките за размножаване от същински семена от картофи имат потенциал значително да съкратят времето, необходимо за производството на достатъчно количество посадъчен материал от картофи за крайните потребители, като същевременно намаляват риска от натрупване на болести.
            
         
               (3)
            
            
               Тъй като посадъчните клубени, получени от същински семена от картофи, понастоящем не изпълняват изискването да са произведени съобразно установените правила, предвидени в член 2, буква б), подточка i) от Директива 2002/56/ЕО, е необходимо да се събере информация за производството и търговията с такива посадъчни клубени, за да се постигне разбиране какви стандарти и инспекции за качество са необходими, за да се гарантира качеството и здравето на тези посадъчни клубени и да се определи на кой етап или при какви условия те могат да участват в схемата за сертифициране. Поради това е целесъобразно да се организира временен експеримент съгласно Директива 2002/56/ЕО по отношение на посадъчни клубени, получени от същински семена от картофи, под надзора на съответните органи.
            
         
               (4)
            
            
               Здравето, идентичността и качеството на съответните посадъчни клубени зависят от осигуряването на качество, идентичност и здраве на иновативните първоначални и междинни етапи на производствения процес. Следва да се събира и докладва информация за здравето, идентичността и качеството на същинските семена от картофи и на разсада, отгледан от такива семена, за да се гарантира, че посадъчните клубени отговарят на изискванията за базов посадъчен материал от картофи или за сертифициран посадъчен материал от картофи.
            
         
               (5)
            
            
               Налице са ограничени познания относно опазването на здравето и поддържането на достатъчна сортова идентичност и чистота по време на целия производствен процес на посадъчни клубени, получени от същински семена от картофи. Поради това следва да бъде събирана и докладвана съответната информация по въпроса. След няколко години може да е необходимо преразглеждане на събраната информация относно сортовата идентичност и сортовата чистота на използвания за експеримента материал, за да се установят потенциални проблеми, които биха могли да се отразят на идентификацията и качеството на този материал.
            
         
               (6)
            
            
               Участващите в експеримента държави членки следва да разрешат търговията с посадъчни клубени, получени от същински семена от картофи. Вследствие на иновативния производствен процес производителите следва да бъдат освободени от някои изисквания, предвидени в Директива 2002/56/ЕО, по-специално по отношение на минималните размери на посадъчните клубени, които ще се търгуват, сортовите аспекти, максималния брой поколения на полето и наличието на външни дефекти.
            
         
               (7)
            
            
               В допълнение на общите условия, предвидени в Директива 2002/56/ЕО, следва да се определят специфични условия за търговията с посадъчни клубени в рамките на експеримента. Тези условия следва да гарантират събирането на достатъчно информация, за да се оцени експериментът. Поради това е необходимо да се предвидят правила за регистрация, проследимост, етикетиране, изследване на продуктивността и докладване.
            
         
               (8)
            
            
               Предвид експерименталния характер на мярката, предвидена в настоящото решение, количеството посадъчен материал от картофи за сертифициране следва да се ограничи.
            
         
               (9)
            
            
               За да се даде възможност на държавите членки да проверяват дали максималното количество не е превишено, производителите, които възнамеряват да произвеждат посадъчни клубени или да засаждат разсад в рамките на експеримента, следва да бъдат задължени да декларират количествата, които възнамеряват да произвеждат или засаждат.
            
         
               (10)
            
            
               За да се добие представа за напредъка на експеримента, участващите държави членки следва ежегодно да представят на Комисията и на другите държави членки доклад относно търгуваните количества. В края на експеримента те следва да представят окончателен доклад, съдържащ, по-специално, резултатите от полските инспекции и инспекциите на партидите, както и информация относно здравето, идентичността и качеството на същинските семена от картофи и на разсада, отгледан от такива семена.
            
         
               (11)
            
            
               За да се даде възможност на производителите и доставчиците да произвеждат достатъчно количество посадъчни клубени в рамките на експеримента и да търгуват с него, и за да се позволи на компетентните органи да инспектират материала и да събират достатъчна и сравнима информация, която да се използва при изготвянето на окончателния доклад, експериментът следва да е с продължителност седем години, което е максималната продължителност, предвидена в член 19 от Директива 2002/56/ЕО.
            
         
               (12)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   1.   Организира се временен експеримент на равнището на Съюза, който има за цел да се оцени дали производството при определени условия на посадъчни клубени, получени от разсад, отгледан от същински семена от картофи, може да представлява подобрена алтернатива на производството от посадъчен материал от картофи и съответно да се счита за установено правило за сортоподдържането и опазването на здравето, както е предвидено в член 2, буква б), подточка i) от Директива 2002/56/ЕО.
   2.   Целта на експеримента е да се оценят следните елементи:
   
               а)
            
            
               дали производството на посадъчни клубени, посочено в параграф 1, може да се счита за „установено правило“ по смисъла на член 2, буква б), подточка i) от Директива 2002/56/ЕО, както и дали същинските семена от картофи могат да се считат за семена от поколение, предхождащо базовите семена, по смисъла на член 2, буква в), подточка i) от същата директива.
            
         
               б)
            
            
               дали е приемлив размер на посадъчните клубени, посочени в параграф 1, по-малък от минималния размер, установен в член 10, параграф 1 от Директива 2002/56/ЕО;
            
         
               в)
            
            
               дали е приемлив различен брой поколения от базов посадъчен материал от картофи и сертифициран посадъчен материал от картофи, от максималния брой, посочен в точка 7 от приложение I към Директива 2002/56/ЕО;
            
         
               г)
            
            
               дали е приемлив процент на външни дефекти на посадъчните клубени, посочени в параграф 1, по-висок от максималния процент, установен в точка 3 от приложение II към Директива 2002/56/ЕО;
            
         
               д)
            
            
               дали посадъчните клубени, посочени в параграф 1, поддържат достатъчна сортова идентичност и чистота след няколко цикъла на вегетативно размножаване и дали по отношение на тези посадъчни клубени са приемливи по-високи граници от максималните проценти, установени за базов посадъчен материал от картофи в точка 1, буква б) и за сертифициран посадъчен материал от картофи в точка 2, буква б) от приложение I към Директива 2002/56/ЕО;
            
         
               е)
            
            
               дали болестите, пренасяни чрез семената, се отразяват на качеството на посадъчните клубени, посочени в параграф 1, и ако случаят е такъв, дали следва да се установят специфични изисквания във връзка с тези болести.
            
         
               ж)
            
            
               дали е необходимо да се въвеждат специфични изисквания относно проследимостта, идентичността, качеството и здравето при производството на същински семена от картофи и на разсад, отгледан от същински семена от картофи, с оглед да се гарантират качеството, идентификацията и здравето на посадъчните клубени, посочени в параграф 1; както и
            
         
               з)
            
            
               какъв е най-подходящият производствен процес от същински семена от картофи до сертифициран посадъчен материал от картофи при агроклиматичните условия, преобладаващи в Съюза.
            
         Член 2
   Определения
   За целите на настоящото решение се прилагат следните определения:
   
               а)
            
            
               „същински семена от картофи“ означава семена от картофи в ботаническия смисъл на думата, произведени в Съюза;
            
         
               б)
            
            
               „експериментален разсад“ означава разсад, отгледан от същински семена от картофи в Съюза и предназначен за производство на други картофи;
            
         
               в)
            
            
               „експериментални посадъчни клубени“ означава картофени клубени, отгледани от експериментален разсад в Съюза;
            
         
               г)
            
            
               „експериментален материал“ означава същински семена от картофи, експериментален разсад и експериментални посадъчни клубени.
            
         Член 3
   Участие на държавите членки
   1.   В експеримента могат да участват всички държави членки.
   2.   Държава членка, която реши да участва в експеримента (по-долу наричана „участваща държава членка“), уведомява Комисията и другите държави членки за своето участие.
   3.   Участващата държава членка има право да прекрати участието си по всяка време, като съответно уведоми Комисията и останалите държави членки.
   Член 4
   Официално сертифициране и дерогации от Директива 2002/56/ЕО
   До 31 декември 2023 г. и в рамките на количественото ограничение, предвидено в член 5, участващите държави членки могат официално да сертифицират експерименталните посадъчни клубени като „базов посадъчен материал от картофи“ или „сертифициран посадъчен материал от картофи“ съгласно съответните разпоредби на Директива 2002/56/ЕО, ако посочените посадъчни клубени отговарят на изискванията на членове 6 и 7 от настоящото решение и са били селектирани, произведени или поддържани от лица, регистрирани съгласно член 8 от настоящото решение, при условие че тези експериментални посадъчни клубени принадлежат към сорт, който отговаря на едно от следните изисквания:
   
               а)
            
            
               включен е в Общия каталог на сортовете земеделски растителни видове по силата на член 17 от Директива 2002/53/ЕО на Съвета (2);
            
         
               б)
            
            
               признат е в друга държава членка съгласно член 3 от Директива 2002/53/ЕО;
            
         
               в)
            
            
               за признаването на посочения сорт е подадено валидно заявление съгласно член 3 от Директива 2002/53/ЕО.
            
         За целите на първа алинея експерименталните посадъчни клубени се считат за произведени съгласно установените правила за сортоподдържане и растителна защита, както е посочено в член 2, буква б), подточка i) от Директива 2002/56/ЕО, и са считани за произведени от размножение, предхождащо базовия посадъчен материал, както е посочено в член 2, буква в), подточка i) от същата директива.
   Не се прилагат точка 1, буква б), точка 2, буква б) от приложение I и точка 3 от приложение II към Директива 2002/56/ЕО.
   Член 10 от Директива 2002/56/ЕО не се прилага за клубените, получени от експериментален разсад.
   Член 5
   Количествено ограничение
   За всяка участваща държава членка през всяка година сертифицирането по член 4 е ограничено до количество на експерименталните посадъчни клубени, което не надвишава 0,3 % от произведения посадъчен материал от картофи, или максимум 10 хектара с посадъчен материал от картофи, засаден през същата година в съответната участваща държава членка.
   До 30 април всяка година всеки производител декларира пред сертифициращия орган размера на площта, на която възнамерява да произвежда експериментални посадъчни клубени през годината.
   Член 6
   Изисквания относно качеството, идентичността и здравето на експерименталния разсад и същинските семена от картофи
   Експерименталните посадъчни клубени се произвеждат от експериментален разсад, отговарящ на изискванията, установени в приложение I, раздел А, отгледан от същински семена от картофи, получени от полово размножаване чрез кръстосване на самоопрашени родителски линии, и отговарящ на изискванията, установени в приложение I, раздел Б.
   Член 7
   Максимален брой поколения
   Чрез дерогация от точка 7, първа и втора алинея, от приложение I към Директива 2002/56/ЕО максималният брой на комбинираните поколения на базов посадъчен материал от картофи и сертифициран посадъчен материал от картофи, получени от същински семена от картофи, е четири.
   Клубените, получени от експериментален разсад, са първото поколение.
   Член 8
   Регистрация на селекционери, производители и лица, отговорни за сортоподдържането на картофи, размножени чрез същински семена от картофи
   1.   Всяка участваща държава членка изготвя и актуализира публичен регистър на физическите или юридическите лица, които произвеждат експериментален материал и търгуват с него.
   2.   Лицата, посочени в параграф 1, подават до сертифициращия орган заявление за включване в регистъра. Това заявление включва всички изброени по-долу елементи:
   
               а)
            
            
               име, адрес и координати за връзка;
            
         
               б)
            
            
               наименованието на съответния сорт.
            
         В регистъра се посочват тези елементи съответно за всяко лице.
   Член 9
   Етикетиране
   В допълнение на информацията, изисквана в съответствие с Директива 2002/56/ЕО, върху опаковките или контейнерите с експериментални посадъчни клубени, търгувани като базов посадъчен материал от картофи или сертифициран посадъчен материал от картофи, се поставя официален етикет, който включва обозначението, посочено в раздел А от приложение II.
   Контейнерите с експериментален разсад се придружават от документ, съставен от доставчика, който включва информацията, посочена в приложение II, раздел Б.
   Върху опаковките със същински семена от картофи се поставя етикет на доставчика с информацията, посочена в приложение II, раздел В.
   Официалният етикет, документът, придружаващ контейнерите с експериментален разсад, и етикетът на доставчика се съставят на поне един от официалните езици на Съюза.
   Член 10
   Проследимост
   Участващите държави членки гарантират проследимостта на експерименталния материал.
   Доставчик, който транспортира експериментален материал до друг доставчик, води документация, която му позволява да идентифицира доставчика, до когото е транспортиран всеки отделен експериментален материал.
   Доставчик, до когото е транспортиран експерименталния материал, води документация, която му позволява да идентифицира доставчика, който е транспортирал всеки отделен експериментален материал.
   Доставчиците съхраняват документацията по настоящия член до 31 март 2024 г.
   Член 11
   Официални инспекции
   Сертифициращите органи на участващите държави членки извършват официални инспекции, свързани с производството и търговията с експериментален материал. Без да се засягат разпоредбите на член 23 от Директива 2002/56/ЕО, тези официални инспекции обхващат най-малко:
   
               а)
            
            
               проверка на декларациите за количествата, които се планира да бъдат произведени, и уведомленията за търгуваните количества;
            
         
               б)
            
            
               аналитичната чистота, съдържанието на други видове и кълняемостта на същинските семена от картофи;
            
         
               в)
            
            
               съответствието на производителя и всяко лице, което търгува с експериментален материал, с изискванията, установени в настоящото решение.
            
         Инспекциите във връзка с първа алинея, буква б) се провеждат най-малко веднъж годишно. Те включват инспекции на помещенията на съответните лица, както и полетата и оранжериите, използвани за производство на същински семена от картофи и на експериментален разсад.
   Член 12
   Уведомяване и задължения за докладване
   1.   До 28 февруари всяка година доставчиците уведомяват отговорния официален орган в участващата държава членка за количествата експериментален материал, които били търгувани през предходната година. Участващите държави членки водят документация за търгуваните количества експериментален материал. При поискване тази информация се предоставя на сертифициращия орган.
   2.   За всяка година всяка участваща държава членка представя на Комисията и на другите държави членки, до 31 март на следващата година, годишен доклад, който съдържа информацията, посочена в приложение III, когато тази информация е налична. Докладът винаги трябва да съдържа информация за търгуваните количества експериментален материал и, когато е известна, държавата членка, за която е бил предназначен експерименталният материал. В доклада може да бъде включена и всякаква друга информация, която участващата държава членка счита за необходима.
   3.   Всяка участваща държава членка представя на Комисията и на другите държави членки, до 31 март 2024 г., окончателен доклад, съдържащ информацията, посочена в приложение III. Докладът включва оценка на условията на експеримента и на интереса към организиране на допълнителен експеримент, ако е целесъобразно. Докладът може да включва всякаква друга информация, която участващата държава членка счита за необходима в контекста на целта на експеримента.
   4.   Държава членка, която прекрати участието си преди 31 декември 2023 г., предава своя доклад не по-късно от 31 март в годината след приключване на участието.
   Член 13
   Адресати
   Адресати на настоящото решение са държавите членки.
   
      Съставено в Брюксел на 21 март 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 193, 20.7.2002 г., стр. 60.
   
      (2)  Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (ОВ L 193, 20.7.2002 г., стр. 1).
   
      ПРИЛОЖЕНИЕ I
      
         ИЗИСКВАНИЯ, ПОСОЧЕНИ В ЧЛЕН 6
      
      РАЗДЕЛ А
      
         Изисквания, на които трябва да отговаря експерименталният разсад
      
      
                  1.
               
               
                  Разсадът трябва да е практически свободен от вредители или болести, които има вероятност да се отразят на качеството, както и от признаци или симптоми за същите, които намаляват полезността, и по-специално от следните вредители: Rhizoctonia solani Kühn, Phytophtera infestans (Mont.) de Bary, Alternaria solani Sorauer, Alternaria alternata (Fr.) Keissl., Verticillium dahlia Kleb., Verticillium albo-atrum Reinke & Berthold, вирус на листното завиване при картофите, вирус А по картофите, вирус М по картофите, вирус S по картофите, вирус X по картофите и вирус Y по картофите.
               
            
                  2.
               
               
                  Разсадът трябва да е свободен от симптоми на болестта черно краче.
               
            
                  3.
               
               
                  Разсадът трябва да е с достатъчна сортова идентичност и сортова чистота.
               
            
                  4.
               
               
                  Разсадът трябва да е практически свободен от дефекти, влияещи върху качеството и полезността на посадъчния материал.
               
            РАЗДЕЛ Б
      
         Изисквания, на които трябва да отговарят същинските семена от картофи
      
      
                  1.
               
               
                  Семената да са с достатъчна сортова идентичност и сортова чистота.
               
            
                  2.
               
               
                  Болестите и вредните организми, които намаляват полезността на семената, да са сведени до минимум.
               
            
                  3.
               
               
                  Аналитичната чистота, съдържанието на други растителни видове и кълняемостта на семената да са достатъчни, за да гарантират качеството и полезността на експерименталния материал.
               
            
   
      ПРИЛОЖЕНИЕ II
      
         ИЗИСКВАНИЯ ЗА ЕТИКЕТИРАНЕ, ПОСОЧЕНИ В ЧЛЕН 9
      
      
                  A.
               
               
                  Обозначението, посочено в член 9, първа алинея, „Посадъчни клубени, отгледани от същински семена от картофи, временен експеримент съгласно разпоредбите и стандартите на ЕС“.
               
            
                  Б.
               
               
                  Информация, посочена в член 9, втора алинея:
                  
                              1.
                           
                           
                              обозначението „Временен експеримент съгласно разпоредбите и стандартите на ЕС“;
                           
                        
                              2.
                           
                           
                              наименованието на отговорния официален орган и името на съответната държава членка, или техните инициали;
                           
                        
                              3.
                           
                           
                              номера на регистрацията или разрешението на доставчика;
                           
                        
                              4.
                           
                           
                              наименованието на производителя;
                           
                        
                              5.
                           
                           
                              референтния номер на партидата;
                           
                        
                              6.
                           
                           
                              вида, обозначен най-малко с неговото ботаническо наименование;
                           
                        
                              7.
                           
                           
                              сорта;
                           
                        
                              8.
                           
                           
                              количеството (брой разсади);
                           
                        
                              9.
                           
                           
                              държавата членка производител;
                           
                        
                              10.
                           
                           
                              обозначението „Разсад, отгледан от същински семена от картофи“;
                           
                        
                              11.
                           
                           
                              третирането, ако е извършването такова.
                           
                        
            
                  В.
               
               
                  Информация, посочена в член 9, трета алинея:
                  
                              1.
                           
                           
                              обозначението „Временен експеримент съгласно разпоредбите и стандартите на ЕС“;
                           
                        
                              2.
                           
                           
                              наименованието на отговорния официален орган и името на съответната държава членка, или техните инициали;
                           
                        
                              3.
                           
                           
                              наименованието и адресът, или регистрационният код от публичния регистър, на доставчика, отговорен за поставянето на етикета;
                           
                        
                              4.
                           
                           
                              референтния номер на партидата;
                           
                        
                              5.
                           
                           
                              вида, обозначен най-малко с неговото ботаническо наименование;
                           
                        
                              6.
                           
                           
                              сорта;
                           
                        
                              7.
                           
                           
                              държавата членка производител;
                           
                        
                              8.
                           
                           
                              обозначението „Същински семена от картофи“;
                           
                        
                              9.
                           
                           
                              декларирано нето или бруто тегло или деклариран брой на семената;
                           
                        
                              10.
                           
                           
                              когато се указва тегло и се използват гранулирани пестициди, гранулиращи вещества или други твърди добавки — естеството на добавката, както и приблизителното съотношение между теглото на чистите семена и общото тегло.
                           
                        
            
   
      ПРИЛОЖЕНИЕ III
      
         ИНФОРМАЦИЯ, КОЯТО ТРЯБВА ДА БЪДЕ ВКЛЮЧЕНА В ДОКЛАДА, ПОСОЧЕН В ЧЛЕН 12
      
      
                  1.
               
               
                  Броят лица, регистрирани по член 8, параграф 1;
               
            
                  2.
               
               
                  Търгуваните количества същински семена от картофи, експериментален разсад и експериментални посадъчни клубени и, когато е приложимо, държавата членка, за която са предназначени същинските семена от картофи, експерименталният разсад и експерименталните посадъчни клубени;
               
            
                  3.
               
               
                  Резултатите от инспекциите на същинските семена от картофи по отношение на аналитична чистота, съдържание на други видове и кълняемост, както и използваните методи за анализ и пределно допустимите отклонения;
               
            
                  4.
               
               
                  Информация, подпомагаща определянето на подходящия размер на партидата и размера на пробите за същински семена от картофи, включително описания на методите за вземане на проби от семената и използваните пределно допустими отклонения;
               
            
                  5.
               
               
                  Резултатите от инспекциите на експерименталния разсад по отношение на сортовата идентичност и чистота, както и използваните методи и пределно допустими отклонения;
               
            
                  6.
               
               
                  Резултатите от инспекциите по отношение на сортовата идентичност и сортовата чистота на клубените и деформираните клубени;
               
            
                  7.
               
               
                  Резултатите от националните сравнителни опити;
               
            
                  8.
               
               
                  Оценка, дадена от ползвателите, на здравето и качеството на посадъчния материал от картофи, получен от същински семена от картофи;
               
            
                  9.
               
               
                  Анализ на разходите и ползите, въз основа на който да се направи заключение дали производството на посадъчни клубени, получени от същински семена от картофи, е подобрена алтернатива на производството на посадъчен материал от картофи.